Kulturlivet landet over er i historisk stor modgang, i takt med coronakrisens rasen over det danske samfund. En problematik man i Aalborg Kommune har forsøgt at tage hånd om. I den forbindelse blev der onsdag middag afholdt et yderst vigtigt møde for det aalborgensiske kulturliv. - Vi har på ét møde uddelt, hvad jeg mener er den største uddeling af kulturelle midler nogensinde på ét møde i Aalborg Kommune. Vi har uddelt 10,5 millioner kroner til kulturlivet i Aalborg, og det er altså, fordi vores kulturliv lider under corona, lyder det fra rådmand for Aalborg Kommunes Sundheds- og Kulturforvaltning Mads Duedahl (V). Fokus på aktiviteter Som en vigtig del af kommunens nye pulje Kickstart til Kulturlivet har der været fokus på at fremme nye og anderledes aktiviteter hos de aalborgensiske kulturinstitutioner. - Vi ved, at corona er en gamechanger, og det kulturelle billede kan se fuldstændigt anderledes ud i fremtiden. Derfor er idéen, at vi skal kickstarte kulturlivet ved at tænke nyt og anderledes. Det kunne være digital formidling eller helt andre typer kulturelle aktiviteter, end vi normalt ser, fortæller Mads Duedahl. Massiv interesse Aalborg Kommune oplyser i en pressemeddelelse, at idérigdommen og kreativiteten har været overvældende stor i ansøgningerne, samtidigt med mængden af ansøgninger har været tilsvarende stor. - Interessen har været hel enorm. Vi har haft 10 millioner til uddeling, og jeg tror, der er blevet ansøgt for 16-17 millioner, så der har virkelig været bred efterspørgsel, fortæller Mads Duedahl. Og selvom kulturlivet er hårdt ramt, er Mads Duedahl stadig ved godt mod. - Vi er kommet godt og bredt ud, selvom 10 millioner kroner viste sig ikke at være nok. Jeg er fortrøstningsfuld, her og nu, som kulturrådmand.

Opsummering:
Et hårdt ramt kulturliv står nu til at få en hjælpende hånd. Aalborg Kommune deler 10,5 millioner kroner ud til store og små kulturinstitutioner i et forsøg på at kickstarte kulturlivet.